Philipp E.A. Lenard
Philipp E.A. Lenard, Philipp Eduard Anton Lenard, 7.6.1862-20.5.1947, tysk fysiker, professor ved bl.a. universitetet i Heidelberg fra 1905. Lenard er mest kendt for sine eksperimentelle arbejder vedrørende katodestråler og fotoelektrisk effekt, for hvilke han modtog nobelprisen i fysik i 1905. Hans nationalistiske og antisemitiske holdninger gjorde ham til en af Hitlers tidligste tilhængere. Allerede i 1920 ledede han kampagnen mod Albert Einstein, og han blev hovedpersonen i den nazistiske kamp for den "tyske" eller "ariske" fysik imod relativitets- og kvanteteori, der opfattedes som "jødisk".